《晋四厢乐歌三首 其三 正旦大会行礼诗》
魏晋·佚名

于赫皇祖。迪哲齐圣。经纬大业。基天之命。克开洪绪。诞笃天庆。

旁济彝伦。仰齐七政。烈烈景皇。克明克聪。静封略。定勋功。

成民立政。仪刑万邦。式固崇轨。光绍前踪。允文烈考。睿哲应期。

参德天地。比功四时。大亨以正。庶绩咸熙。肇启晋宇。遂登皇基。

明明我后。玄德通神。受终正位。协应天人。容民厚下。育物流仁。

跻我王道。辉光日新。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。